Taqcict-a, teɣleb-itt thuski, d tacebḥant am udfel, lqed-is yezdi am lqed n yislem ( taḥutiwt ). Acebbub yeddel-itt almi d iḍarren, berrik am tezwal, mi ara teḍleq-it ɣef tuyat-is yettban-d zun d leḥrir. Udem-is, d amdewweṛ am wakken d taxatemt, allen-is d ilel, meqqrit, ceṛqent, memmu-nsen d azegzaw am yigenni, nḍent-as-d lecfuṛ am wafriwen. Tinzert-is tejbed teɛdel, tiḥnikin-is cuffent, zeggaɣit. Taqemmuct-is, d tamectuḥt. Idmaren-is, kufften, rnan-as deg ccbaḥa.